Milanová, Natália, ministerka kultúry SR (2022-06-23):
Vážený pán poslanec, v priebehu roka 2021 vyhlásil riadiaci orgán pre integrovaný regionálny operačný program 19 výziev v objeme viac ako 264 mil. eur. IROP súčasná vláda prevzala v dezolátnom stave. Po prechode IROP na ministerstvo investícií, regionálneho rozvoja a informatizácie k 1. 10. 2020 sme vykonali finančnú inventúru IROP. Nebolo zazmluvnených viac ako 200 mil. eur a 741 projektov bolo spiacich bez akéhokoľvek čerpania od roku 2017 a 2018. Veľký počet bol nerealizovateľný do konca programového obdobia, teda sme pristúpili k vyhláseniu 39 výziev počas 16 mesiacov. Pre porovnanie, predtým bolo vyhlásených 56 výziev za 4 roky. Výzva na predkladanie žiadosti o nenávratný finančný príspevok na zvyšovanie atraktivity a prepravnej kapacity nemotorovej dopravy bola vyhlásená dňa 13. augusta 2021. Žiadatelia mohli predkladať svoje žiadosti o nenávratný finančný príspevok až do 27. decembra 2021, to je do uzavretia druhého hodnotiaceho kola. Do tejto výzvy predložilo svoje žiadosti o nenávratný finančný príspevok až 85 žiadateľov. Po uzavretí výzvy sa následne začína schvaľovací proces žiadostí o NFP. Nakoľko vyhodnotenie výzvy je celoslovenské, jednotlivé regióny musia na seba čakať, kým všetky sprostredkovateľské orgány vyhodnotia žiadosti o NFP. V takto nastavenom systéme kladieme o to väčší dôraz na zefektívnenie procesov na riadiacom orgáne pre integrovaný regionálny operačný program, ale najmä na sprostredkovateľské orgány tak, aby vyhodnotenie výzvy nebolo zdržiavané a projekty mohli prejsť do realizačnej fázy čo najskôr. Predpokladané vyhodnotenie predmetnej výzvy je v polovici júla 2022. V rámci programov cezhraničnej spolupráce je aktuálne vyhlásená výzva Interreg, v programe spolupráce Interreg Slovenská republika, Česká republika v rámci špecifického cieľa 2.1 Zvýšenia atraktívnosti kultúrneho a prírodného dedičstva pre obyvateľov a návštevníkov cezhraničného regiónu. Výzva, ktorá bola vyhlásená 31. mája 2022, má ambíciu podporiť rozvoj cestovného ruchu a tvorbu komplexných produktov pre návštevníkov, ktoré sú zamerané na propagáciu spoločného územia. Zámerom je podporiť také projekty, ktoré by prispeli k vybudovaniu nových turistických produktov alebo by vylepšili existujúce produkty, a tým by prispeli k rozvoju turisticky zaujímavých lokalít a ich prepojenosti do funkčných celkov, a to aj prostredníctvom vybudovania alebo zmodernizovania cyklistických ciest, resp. cyklotrás a turistických chodníkov, ktoré prepoja prírodné a kultúrne pamiatky v cezhraničnom regióne. V rámci tejto výzvy bude podporené budovanie, modernizovanie nemotorových komunikácií určených výlučne pre pohyb chodcov a cyklistov. Zároveň je vítaná aj podpora prírodných a kultúrnych pamiatok, ktoré sú menšie alebo neznáme pre širšiu verejnosť, ale sú rovnako významné pre územie z pohľadu cezhraničného dopadu a podpory turizmu. Každý kút podporovaného územia je pre cezhraničnosť dôležitý a má svoj význam. Dôležité je to, aby bola zachovaná hlavná myšlienka cezhraničných projektov, a to cezhraničný dopad a cezhraničná spolupráca. V rámci žiadostí o NFP sú vítané aktivity typu – investičné aktivity na zlepšenie technického stavu prírodných a kultúrnych pamiatok cezhraničného významu s cieľom ďalšieho využitia prírodného a kultúrneho dedičstva, investičné a neinvestičné aktivity na zlepšenie prístupu k prírodným a kultúrnym pamiatkam, napríklad značenia alebo oddychové zóny realizované vo forme doplnkových aktivít, plánovanie, príprava a budovanie cyklistických ciest a turistických chodníkov, spájanie viacerých objektov kultúrneho a prírodného dedičstva ako ucelených produktov pre návštevníkov, povinná aktivita pre každého projektového partnera. Oprávnenými žiadateľmi sú štát a jeho organizačné zložky, územná samospráva a jej organizačné zložky, organizácie zriaďované štátom, krajom, obcou, mestskou časťou a združením obcí, mimovládne neziskové organizácie, záujmové združenia právnických osôb, okresné a krajské organizácie cestovného ruchu, európske zoskupenie územnej spolupráce oprávnenými cieľovými skupinami v rámci vyhlásenej výzvy sú obyvatelia cezhraničného regiónu a návštevníci cezhraničného regiónu.